《洪嘉豪 Kaho Live 2024》演唱會昨晚(14日)舉行尾場,洪嘉豪經過第一場的經驗,第二場狀態大勇,全現精彩,又跳又唱跟歌迷互動,氣氛由甫開場已經勁High,當張敬軒出現擔任尾場嘉賓時,把氣氛推上高峰,2人合唱《青春告別式》和《逆時車站》,之後互相擁抱,洪嘉豪向軒公說:「軒哥,我真係好多謝你,做人嘅嘢,講得出做得到,上次我話我上到紅館,我會請返你,我做到啦!」軒公聞言說:「我從來冇質疑過!」全場報以熱烈歡呼聲及掌聲。
軒公表示由細睇到嘉豪大,在台下看他演出,感覺就似由細見到大的小孩子,如今真的長大了:「嗰個放咗學嘅波牛,嚟搵佢媽咪(軒公前經理人)收工,同我一齊食飯嘅佢,今(昨)晚已經係男神一樣。今(昨)日仲同我講話自己好驚好震,但一升台佢就已經Prince Charming咁啦,係咪?」
軒公再說:「唔知幾時開始,去紅館做嘉賓,呢幾年興送禮,今(昨)日我都帶咗份禮物嚟,既然你成日話我似你哥哥,做哥哥就梗係要供書教學,所以我幫你安排咗個學位!」此語一出,不單嘉豪嘩然,全場亦嘩嘩聲,軒公續說:「喺我人生之中,我覺得最大最大遺憾係我冇好好讀書,讀唔到大學或者一啲我鐘意嘅藝術課程、平面設計,所以我幫你報讀咗...呢間學院(Berklee College of Music)嘅online課程!」
全場觀眾大笑,軒公再說:「我從來冇諗過呢個係笑位,呢件係真事嚟㗎!你哋唔好笑,我好認真㗎,呢個課程係有證書,上堂時間係2024年秋天,亦都唔會耽誤到你幕前工作,因為上堂時間係美國時間,香港凌晨!」
然後他把報讀課程的報名認證文件給嘉豪看:「你睇下個銀碼,係咪似8位數字?」軒公笑稱:「唔係,我blur咗個報讀價錢啦,我一共同你報咗5個課程,全個證書上堂上到2025年冬天。你望下我用咗個咩名幫你註冊埋學校網站?」嘉豪照讀出來:「kaho study great great great!」,軒公即時笑道:「你做咩讀晒出嚟,一陣畀佢哋炸爆你個email,你真係好天真㗎!」全場大笑,他再說:「你睇下我幫你Set咗個咩password先,都係有意嘅,你讀出嚟。」嘉豪今次學乖了,他笑說:「我唔讀出嚟啦,password喎。」軒公再說:「怕咩,password你可以自己再改嘛。」嘉豪對軒公笑說: 「我𠵱家一講完,就即刻畀人改咗啦,你真係天真呀你!軒哥!」嘉豪認真向軒公感謝及承諾:「我會好好讀書,祝我學業進步!」
他又反問軒公,讀完後有沒有畢業帽?軒公說:「呢個課程同真係去大學返學一樣,甚至讀嘅嘢比去波士頓讀更多,你讀晒嘅話,頂畢業帽我送畀你。」
昨晚嘉豪與戰車一同升上台唱《黑玻璃》,唱到大半,他突然情緒失守大哭,而且喊足3首歌才識停,歌迷表現貼心,見他喊到唱不到,全場助他大合唱,場面感人。事後他向觀眾解釋:「頭先個哭泣,你哋唔明,我要講下, 其實第一場大家睇片可能覺得冇乜嘢,但係我覺得自己做得好差好差, 去到《黑玻璃》之後,我簡直係唔想再唱,唔想再上台, 但係今(昨)日我覺得自己唱得好好,點解尋日我會咁,好激氣。
第二,點解我寫咁多歌,《黑玻璃》會咁紅?我唔知咩運氣,令我出到呢首歌又再接紅館演唱會、我想要架車上台,又畀我做到,我想講今(昨)晚《黑玻璃》我想好好哋唱,但係我真係忍唔住,尋(前)晚我返到屋企,我同阿媽講,個個都叫我enjoy,但係我冇一刻enjoy到,我好失望,成個騷唔知自己做緊乜嘢,我媽同我講,『Enjoy?你返緊工呀!』所以我真係要好多謝我屋企人,我父母,我細佬。」
嘉豪昨晚Encore兩次,為滿足歌迷訴求,他唱了《自問自答》和自己改詞惡搞的《 黑司機》,令歌迷興奮萬分,最後他再一次跟歌迷大合唱《主角光環》,演唱會才結束。